উদ্ধারকারী দুই ভাই ও কয়েকজন মুক্তিযোদ্ধা সবাই রক্তাক্ত। অধিনায়কের পবিত্র রক্ত তাদের সর্বাঙ্গে। কাঁদছিল সবাই। সবার উদ্দেশ্যে তিনি পরিস্কার দৃঢ় কন্ঠে বললেন, “তোমাদের আমি সব সময় বলেছি, পাকিস্তানীরা আমাকে মারতে পারবেনা। আমার মাথায় তারা গুলি লাগাতে পারেনি। আমি মরবোনা। তোমরা ফ্রন্টে ফিরে যাও। চারদিকে খবর পাঠাও কর্তার কিছু হয়নি। আমি তোমাদের অল্প সময়ের জন্য ছেড়ে যাচ্ছি। কিন্তু ফিরে এসে যেন দেখি কামালপুর দখল হয়েছে। আর ঢাকা যাওয়ার রাস্তা পরিষ্কার”। কান্না, শোক ভুলে গিয়ে আমরা তখনই এগিয়ে চল্লাম শক্রঘাটি অভিমুখে।